Marianne Pedersen (V), 2003-04-22:
For Venstre er det af overordentlig stor betydning, at vi har en afbalanceret udvikling i Danmark.
Det har overordentlig stor betydning, at mindre samfund og landdistrikter har ramme- og vækstbetingelser, således at bosætningen og erhvervsmulighederne har optimale vilkår for at udvikle sig.
Det er nødvendigt med et vist befolkningsgrundlag i yderområderne, således at der fortsat er basis for en bæredygtig offentlig og privat service.
Det er derfor et problem, at der i nogle landdistrikter er en befolkningstilbagegang og en faldende beskæftigelse.
Disse områder kræver en særlig fokus, og en lovgivning må indrettes, så der ikke er hindringer for vækst og udfoldelse i disse områder.
Når man vælger at bo på landet, har man som borger også brug for børnepasning, folkeskole og for indkøbsmuligheder.
Derfor hilser Venstre de nye lovforslag velkommen, der fremmer vækst og fjerner hindringer i form af bureaukratiske regler.
En af de positive lovændringer er planlovens landzonebestemmelser, der er overgået til kommunerne og dermed lagt ud til beslutning tættere på borgerne, så de giver større frihedsgrader i forhold til bolig og erhverv.
Ligeledes vil jeg nævne den nye aftale på folkeskoleområdet med udviklingsprogrammet »En skole i bevægelse«, hvor der er særlig fokus på de lokale løsningsmuligheder.
Det er her relevant at nævne, at der gives muligheder for forsøg med fælles ledelse for flere skoler og eventuelt fælles skolebestyrelser.
Ligeledes gives der også mulighed for samdrift mellem skole og dagtilbud, også her med mulighed for fælles ledelse og fælles bestyrelse.
Disse muligheder vil være med til at bevare den lille skole i et lokalområde, og netop skolen er den centrale institution og et kulturelt samlingspunkt i mange landdistrikter.
På det kulturelle område hilser Venstre velkommen, at regeringen arbejder med de regionale kulturaftaler, og at der er oprettet en provinspulje på 80 mio. kr. over 4 år til kulturelle aktiviteter i provinsen.
Den turismepolitiske handlingsplan udøves af mange aktører på såvel nationalt, regionalt som lokalt plan.
Formålet er her at fremme en samordnet udviklingsindsats inden for prioriterede områder for at nå en større effekt.
Ud over midlerne i handlingsplanen til turisme har regeringen afsat 10 mio. kr. i 2003.
Det er en særlig pulje målrettet udvikling og markedsføring af kyst- og aktivferie i geografiske områder.
Venstre, Danmarks liberale parti, Det Konservative Folkeparti og Dansk Folkeparti vil gerne fremsætte følgende: Forslag til vedtagelse
»Folketinget anerkender, at vilkårene for aktiviteter i landdistrikterne er forbedret, idet ændringer i lovgivningen har styrket mulighederne for bosætning og erhverv.
Folketinget noterer sig dog, at der er landdistrikter, især i udkantsområder, som oplever en befolkningstilbagegang.
Andre landdistrikter oplever befolkningsmæssig fremgang.
Der er derfor behov for at kortlægge udviklingen i forskellige typer af landdistrikter med henblik på at belyse årsager til forskellige vækstforløb.
Folketinget opfordrer på den baggrund regeringen til fortsat at arbejde med landdistrikternes vilkår og i den kommende landdistriktsredegørelse, der senest fremlægges i folketingssamlingen 2004-05, at redegøre for udviklingen i forskellige typer af landdistrikter, samt for, hvilke initiativer denne udvikling eventuelt giver anledning til.«